CELEX: 52013PC0120
Language: lt
Date: 2013-03-07
Title: Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Italijos paraiška „EGF/2011/016 IT/Agile“)

|
			
		
		
		52013PC0120
		
			Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Italijos paraiška „EGF/2011/016 IT/Agile“) /* COM/2013/0120 final */
			
				
		
		
			
			   	AIŠKINAMASIS MEMORANDUMAS
2006 m. gegužės 17 d. Europos
Parlamento, Tarybos ir Komisijos tarpinstitucinio susitarimo dėl
biudžetinės drausmės ir patikimo finansų valdymo[1] 28 punkte numatyta
galimybė mobilizuoti Europos prisitaikymo prie globalizacijos padarinių
fondo (toliau – EGF) lėšas, taikant lankstumo mechanizmą, neviršijant
viršutinės metinės 500 mln. EUR ribos ir viršijant
atitinkamų finansinės programos išlaidų kategorijų ribas.
EGF finansinės paramos taisyklės
nustatytos 2006 m. gruodžio 20 d. Europos Parlamento ir Tarybos
reglamente (EB) Nr. 1927/2006, įsteigiančiame Europos
prisitaikymo prie globalizacijos padarinių fondą[2].
2011 m. gruodžio 30 d. Italija
pateikė paraišką „EGF/2011/016 IT/Agile“ dėl finansinės
paramos iš EGF, nes iš Italijos informacinių ir ryšių
technologijų sektoriuje veiklą vykdančios įmonės
„Agile S.r.l.“ buvo atleisti darbuotojai.
Nuodugniai išnagrinėjusi šią
paraišką Komisija, laikydamasi Reglamento (EB) Nr. 1927/2006 10 straipsnio,
padarė išvadą, kad šiame reglamente nustatytos sąlygos
finansinei paramai suteikti yra įvykdytos.
PARAIŠKOS SANTRAUKA IR ANALIZĖ
 Pagrindiniai duomenys ||   
 EGF nuorodos Nr. || EGF/2011/016 
 Valstybė narė || Italija 
 2 straipsnio || a punktas 
 Pagrindinė įmonė || „Agile S.r.l.“ 
 Tiekėjai ir tolesnės gamybos grandies įmonės || 0 
 Ataskaitinis laikotarpis || 2011 09 22 – 2011 12 22 
 Prie individualių poreikių pritaikytų paslaugų teikimo pradžia || 2012 03 15 
 Paraiškos data || 2011 12 30 
 Atleistų darbuotojų skaičius ataskaitiniu laikotarpiu || 1 257 
 Atleistų darbuotojų skaičius prieš ataskaitinį laikotarpį ir po jo || 0 
 Bendras remtinų atleistų darbuotojų skaičius || 1 257 
 Atleistų darbuotojų, pasinaudosiančių priemonėmis, skaičius || 856 
 Prie individualių poreikių pritaikytoms paslaugoms skirtos lėšos, EUR || 5 458 115 
 EGF paramai įgyvendinti skirtos lėšos[3], EUR   || 218 000 
 EGF paramai įgyvendinti skirtos lėšos, proc. || 3,84 
 Visa suma, EUR || 5 676 115 
 EGF parama, EUR (65 proc.) || 3 689 474 
1.           Paraiška Komisijai pateikta 2011 m.
gruodžio 30 d., o papildoma informacija teikta iki 2012 m. spalio 2 d.
2.           Paraiška atitinka Reglamento
(EB) Nr. 1927/2006 2 straipsnio a punkte nustatytas EGF paramos
skyrimo sąlygas ir buvo pateikta per šio reglamento 5 straipsnyje
nustatytą 10 savaičių laikotarpį.
Darbuotojų atleidimo sąsaja su
esminiais pasaulio prekybos sistemos struktūriniais pokyčiais
dėl globalizacijos ar pasaulinės finansų ir ekonomikos
krizės
3.           Siekdama įrodyti
darbuotojų atleidimo ir pasaulinės finansų ir ekonomikos
krizės sąsają Italija teigia, kad remiantis turimais duomenimis[4], finansinė krizė,
ypač 2008–2009 m. laikotarpiu, labai prisidėjo prie IRT
sektoriaus nuosmukio. 2005–2008 m. IRT rinka Europoje augo daugiau nei 3 proc.
per metus (2007 m., palyginti su praėjusiais metais, padidėjo 6,8 proc.),
o 2009 m. nustatyta neigiama augimo tendencija – tik 2,4 proc. Ši
mažėjimo tendencija išliko ir 2010 m. (-1 proc.). Italijos IRT
sektoriaus tendencijos buvo tokios pat kaip ir visoje ES. Tačiau
krizė šiam sektoriui turėjo itin didelio poveikio ir neigiamas
augimas, palyginti su atitinkamais ankstesniais metais, 2009 m. buvo -4,2 proc.,
o 2010 m. – -2,5 proc. 
4.           Pasaulinė finansų
ir ekonomikos krizė itin smarkiai paveikė ES informacinių
technologijų rinką. 2009 m. prekybos apimtis sumažėjo 20 mlrd.
EUR ir, palyginti su ankstesniais metais, buvo -5,4 proc. Taigi, teigiama 2005–2008 m.
laikotarpio tendencija virto neigiama, o prekybos apimtis nuolat mažėjo ir
2008 m. siekė 359 mlrd. EUR. IT rinkos nuosmukis neigiamai
paveikė aparatinės įrangos ir techninio aptarnavimo, taip pat
programinės įrangos ir paslaugų sektorius. Palyginti su 2008 m.,
aparatinės įrangos ir techninio aptarnavimo subsektorių augimas 2009 m.
visos ES lygmeniu sumažėjo 7,6 proc. ir 10 proc. Italijoje, o
programinės įrangos ir paslaugų subsektoriai visoje ES
sumažėjo 4 proc., Italijoje – 5,6 proc.
5.           Vertindama paraišką
„EGF/2010/012 Noord Holland ICT“[5],
Komisija jau nustatė ekonomikos ir finansų krizės poveikį
IRT sektoriuje veiklą vykdančioms įmonėms. Tie argumentai
tebėra aktualūs.
6.           Smarkus Italijos IRT
sektoriaus nuosmukis itin neigiamai paveikė Italijos IT paslaugų
tiekėją „Agile S.r.l.“. Pasaulinės finansų ir ekonomikos
krizės poveikis pasireiškė, kai „Agile“ ėmėsi keisti savo
komercinę strategiją ir vietoj vietos lygmens skambučių
centrų pasiūlė integruotas regionų lygmens IT paslaugas.
Dėl ekonomikos nuosmukio įmonės pastangų ir reikiamų
investicijų nepakako „Agile“ augimo tikslams pasiekti – įmonė
patyrė didelių nuostolių, galiausiai tapo nemoki ir turėjo
atleisti darbuotojus.
Duomenys apie atleistų
darbuotojų skaičių ir 2 straipsnio a punkto kriterijų
laikymasis
7.           Šią paraišką
Italija pateikė laikydamasi Reglamento (EB) Nr. 1927/2006 2
straipsnio a punkte nustatytų intervencijos kriterijų, pagal kuriuos
reikalaujama, kad per keturių mėnesių laikotarpį
valstybės narės įmonėje atleistų darbuotojų
skaičius būtų ne mažesnis kaip 500, įskaitant darbuotojus,
kuriuos atleido jos tiekimo ir tolesnės gamybos grandies įmonės.
8.           Paraiškoje nurodoma, kad per
ataskaitinį laikotarpį nuo 2011 m. rugsėjo 22 d. iki 2011 m.
gruodžio 22 d. iš įmonės „Agile S.r.l.“ atleisti 1 257 darbuotojai.
Visų atleistų darbuotojų skaičius apskaičiuotas pagal
Reglamento (EB) Nr. 1927/2006 2 straipsnio antros pastraipos
trečią įtrauką. Komisija gavo patvirtinimą, kurio
reikalaujama pagal 2 straipsnio 2 dalies antros pastraipos trečią
įtrauką, kad tai faktinis atleistų darbuotojų
skaičius.
Paaiškinimas apie nenumatytą šio
darbuotojų atleidimo pobūdį
9.           „Agile“ 2004 m.
įsteigė „Getronics“ įmonių grupė. Potencoje
(Bazilikata) įsikūrusi ir apie 170 darbuotojų turinti
įmonė teikė skambučių centrų paslaugas. 
10.         2003 m. susijungus „IT
Plug SpA“ ir „Edisontel SpA“ buvo įsteigta „Eutelia SpA“. Pagrindinė
šios naujos įmonės veikla buvo fiksuoto ryšio ir interneto paslaugos.
2006 m. „Eutelia SpA“, viena iš penkių pagrindinių šių
paslaugų teikėjų Italijoje, vykdydama veiklos įvairinimo IT
sektoriuje strategiją ir siekdama tapti integruotų IT paslaugų
(balso telefonijos, duomenų, interneto, aparatinės įrangos ir
programinės įrangos) teikėja, įsigijo „Getronics Solutions
Italia SpA“ (apie 1 600 darbuotojų turinčios „Oliveti Sistemi“
patronuojamąją įmonę) ir 450 darbuotojų
turinčią „Bull Italia SpA“. 2008 m. pabaigoje perskirstant
užduotis ir darbuotojus „Eutelia“ įmonių grupės viduje, IT
veikla ir 1 922 darbuotojai buvo perkelti į „Agile“, kurią
„Eutelia“ valdė nuo „Getronics“ įsigijimo. 
11.         Italijos valdžios institucijos
teigia, kad net ir prasidėjus dideliam nuosmukiui „Agile“ buvo tikra
dėl savo ateities. Tačiau dėl ekonomikos ir finansų
krizės IT sektoriui patyrus didesnį nei tikėtasi neigiamą
poveikį ir sugriežtėjus kreditų suteikimo sąlygoms
(abiejų aplinkybių nebuvo galima numatyti), įmonė
susidūrė su dar didesniais sunkumais, nesugebėjo rasti tinkamo
sprendimo ir 2010 m. jai buvo iškelta bankroto byla.
Darbuotojus atleidusios įmonės
ir darbuotojai, kuriems numatyta parama
12.         Paraiškoje nurodoma, kad iš
įmonės „Agile S.r.l.“ atleisti 1 257 darbuotojai.
13.         Atleistų darbuotojų
pasiskirstymas:
 Kategorija || Skaičius || Procentinė dalis 
 Vyrai || 889 || 70,72 
 Moterys || 368 || 29,28 
 ES piliečiai || 1 254 || 99,76 
 Ne ES piliečiai || 3 || 0,24 
 15–24 m. asmenys || 1 || 0,08 
 25–54 m. asmenys || 955 || 75,97 
 55–64 m. asmenys || 300 || 23,87 
 Vyresni nei 64 m. asmenys || 1 || 0,08 
14.         43 darbuotojai turi
ilgalaikių sveikatos problemų ar negalią.
15.         Darbuotojų pasiskirstymas
pagal profesines kategorijas:
 Kategorija || Skaičius || Procentinė dalis 
 Specialistai || 377 || 29,99 
 Technikai ir jaunesnieji specialistai || 457 || 36,36 
 Administracijos tarnautojai || 263 || 20,92 
 Paslaugų sektoriaus ir parduotuvių bei turgaviečių darbuotojai || 160 || 12,73 
16.         Pagal Reglamento (EB)
Nr. 1927/2006 7 straipsnį Italija patvirtino, kad įvairiais
EGF paramos įgyvendinimo etapais, ypač suteikiant teisę gauti
EGF paramą, taikė ir toliau taikys moterų ir vyrų
lygybės bei nediskriminavimo principus.
Susijusios teritorijos ir jos valdžios
institucijų ir suinteresuotųjų šalių aprašymas
17.         „Agile“ darbuotojų
atleidimas susijęs su didžiąja dalimi Italijos teritorijos –
nukentėjo 12 iš 19 Italijos regionų (Pjemontas, Lombardija, Venetas,
Emilija–Romanija, Toskana, Umbrija, Lacijus, Kampanija, Apulija, Bazilikata,
Kalabrija ir Sicilija).
18.         Pagrindiniai suinteresuotieji
subjektai – susijusių regionų[6]
regioninės valdžios institucijos ir profesinės sąjungos
Federazione Impiegati e Operai Metallurgici FIOM-CGIL, Federazione Italiana
Metalmeccanici FIM-CILS, Unione Italiana Lavoratori Metalmeccanici UILM-UIL,
Unione General dei Lavoratori Metalmeccanici UGL-Metalmeccanici ir Unione
Italiana Lavoratori communicazione UILCOM-UIL.
Tikėtinas darbuotojų atleidimo
poveikis vietos, regiono ar šalies užimtumui
19.         2008–2010 m. nedarbo
lygis Italijoje padidėjo nuo 6,8 proc. iki 8,5 proc. Tačiau
aštuoniuose iš dvylikos nukentėjusių regionų nedarbo lygis
padidėjo daugiau nei nacionalinis vidurkis – 1,9–2,6 proc. 2010 m.
tradiciškai skyrėsi nedarbo lygio rodikliai Vidurio ir Šiaurės
Italijos regionuose, kuriuose nedarbo lygis atitinka nacionalinį
vidurkį ir siekė 5–9 proc. (pvz., Lombardijoje – 5,7 proc.,
Emilijoje–Romanijoje ir Venete – 5,8 proc., Pjemonte – 7,7 proc. ir
Lacijuje – 9,4 proc.), ir Pietų Italijos regionuose, kurių
nedarbo lygis 6 proc. didesnis nei nacionalinis vidurkis (pvz.,
Kalabrijoje – 12,1 proc., Bazilikatoje – 13,1 proc., Kampanijoje – 14,2 proc.
ir Sicilijoje – 14,8 proc.). Darbuotojų atleidimas iš „Agile“ dar
labiau pablogins ir taip šiuo metu jau sudėtingą užimtumo
padėtį, ypač pietiniuose regionuose, kuriuos ekonomikos
atsigavimo perspektyvos yra mažiau optimistiškos.
Suderintas finansuotinų prie
individualių poreikių pritaikytų paslaugų paketas ir
numatomos jo sąnaudos, įskaitant jo ir struktūrinių
fondų finansuojamų veiksmų tarpusavio papildomumą
20.         Visos toliau išvardytos
priemonės kartu sudaro suderintą prie individualių poreikių
pritaikytų paslaugų paketą, kuriuo siekiama vėl
įtraukti darbuotojus į darbo rinką.
–     
Profesinis orientavimas ir
įgūdžių vertinimas. Šią
priemonę sudaro struktūriniai pokalbiai ir tikslinės
priemonės, kaip antai įgūdžių analizė ir
įsidarbinimo galimybių tyrimas, kad būtų nustatytos sritys,
kuriose darbuotojai galėtų tobulinti įgūdžius ir gauti
paramą nustatant savo profesinius tikslus. Įvertinus
įgūdžius, darbuotojams bus padedama nustatyti su jų interesais
susijusius įgūdžius bei galimybes ir parengti realistišką
karjeros planą. Darbuotojas ir konsultantas aptars galimybes bei interesus
ir išnagrinės motyvaciją bei lūkesčius. Atlikus
vertinimą, parengiamas dokumentas, kuriame nurodomi darbuotojo
įgūdžiai, jo individualus projektas ir veiksmų planas. Šia
priemone galės pasinaudoti visi darbuotojai. Tačiau, kadangi
Sicilijos ir Pjemonto regionai vietoj EGF bendro finansavimo naudosis kitais
šaltiniais šios priemonės išlaidoms kompensuoti, ir siekiant neiškraipyti
vidutinių išlaidų vienam darbuotojui, šiuose dviejuose regionuose
gyvenantys buvę „Agile“ darbuotojai nebus įtraukiami į šios
konkrečios priemonės finansinę lentelę kaip tiksliniai
darbuotojai. 
–     
Papildomos paslaugos.
Šios paslaugos apima prie individualių poreikių pritaikytos paramos
rengimą, įgyvendinimą ir tolesnius veiksmus, įskaitant
konsultuojamojo ugdymo paslaugas. Darbuotojai galės naudotis
įvairiomis atitinkamo paketo priemonėmis, atsižvelgiant į
konkrečius jų poreikius. Konsultuojamuoju ugdymu bus užtikrinta, kad
viso EGF paramos įgyvendinimo proceso metu priemonių paketus
prireikus būtų galima koreguoti.
–     
Pagalba siekiant įsidarbinti tame
pačiame sektoriuje ir pagalba ieškant darbo. Ši
priemonė apima prie individualių poreikių pritaikytos
strategijos, kuria skatinama asmeninė iniciatyva, rengimą ir darbo
paiešką, įskaitant vietos ir regiono užimtumo galimybių
tyrimą. Darbuotojams padedama kreiptis į suinteresuotas įmones
dėl darbo ir remiamas atrankos procesas. Prireikus darbuotojams rengiamas
specialus mokymas, siekiant padėti jiems priimti atitinkamų
įmonių darbo pasiūlymus.
–     
Profesinis rengimas ir įgūdžių
tobulinimas. Atleistiems darbuotojams bus
pasiūlyta įvairių profesinio rengimo galimybių arba
vidutiniškai 2 100 EUR vertės mokymo kuponai, kuriuos jie galės
panaudoti mokymuisi. Kuponas gali būti panaudotas kvalifikuotos mokymo
įstaigos paslaugoms apmokėti arba įmonės, kuri atleistą
darbuotoją priima į darbą ir perkvalifikuoja, paslaugoms
apmokėti, arba įmonės, teikiančios mokymą darbo
vietoje, paslaugoms apmokėti. Darbuotojas pats nusprendžia, kaip jis nori
panaudoti mokymo kuponą, kuris yra griežtai susijęs su kiekvieno
darbuotojo numatyta reintegracija darbo rinkoje.
–     
Pouniversitetinės studijos. Pouniversitetines studijas norintys baigti darbuotojai gaus 6 000
EUR išmoką, kuria jie galės pasinaudoti visam ar daliniam
pouniversitetinių studijų mokesčiui susimokėti.
–     
Verslumo skatinimas.
Pagal šią priemonę verslo veiklos idėjų turintiems
atleistiems darbuotojams bus teikiamos mokymo ir (arba) konsultuojamojo ugdymo
paslaugos naujo verslo veiklai planuoti. Savo verslą norintiems
pradėti darbuotojams skirtas konkretus mokymas apims planavimą,
galimybių studijas, verslo planų rengimą ir finansavimo
paiešką. 
–     
Parama verslui steigti.
Nuosavą verslą pradėję darbuotojai gaus 5 000 EUR
paramą steigimo išlaidoms padengti. 
–     
Kuravimas sugrįžus į darbo rinką. Siekdami išvengti galimų problemų naujose darbo vietose ir
padėti darbuotojams jose įsitvirtinti, kuratoriai pagelbės
į darbo rinką sugrįžusiems darbuotojams.
–     
Įdarbinimo išmoka.
Šia išmoka palengvinamas atleistų darbuotojų įdarbinimas pagal
terminuotas ar nuolatines sutartis kitose įmonėse.
Įdarbinančioji įmonė už kiekvieną pagal bent 12
mėnesių trukmės terminuotą darbo sutartį priimtą
darbuotoją gaus 2 000 EUR, o už pagal nuolatinę darbo
sutartį priimtą darbuotoją – iki 6 300 EUR. Priimant
neįgalų darbuotoją, pradinė išmoka už pagal nuolatinę
darbo sutartį priimtą darbuotoją padidės 3 000 EUR.
–      Išmokos specialioms išlaidoms padengti. Jos
apima dviejų tipų išmokas: 1) išmoką priklausomų asmenų globėjams (jei
priklausomus asmenis (vaikus, pagyvenusius žmones ar neįgalius asmenis)
globojantys darbuotojai naudosis pasiūlytomis priemonėmis, jie gaus
1 000 EUR išmoką, kuri padės padengti tokių asmenų
globos išlaidas. Šia priemone siekiama padengti papildomas darbuotojų,
kuriems tenka prižiūrėti priklausomus asmenis, išlaidas, kad jie
galėtų dalyvauti mokyme ar pasinaudoti kitomis priemonėmis); 2)
su kelionėmis į mokymo vietą susijusių išlaidų
padengimą (siekiant padengti kelionių į mokymo vietą
išlaidas, priemonėmis besinaudojančių darbuotojų
kelionių išlaidos bus atlyginamos arba jie gaus vienkartinę
150–1500 EUR išmoką, priklausomai nuo atstumo ir naudojimosi
priemonėmis dienų skaičiaus).
–      Darbo paieškos išmoka. Aktyviai EGF priemonėmis besinaudojantys
darbuotojai kas mėnesį gaus vidutiniškai 500 EUR dydžio darbo
paieškos išmoką. Ši išmoka bus apskaičiuojama proporcingai pagal
darbuotojo naudojimosi priemonėmis dienų skaičių.
–     
Su gyvenamosios vietos keitimu susijusių
išlaidų padengimas. Darbuotojai, sutikę
dėl darbo vietos keisti gyvenamąją vietą, gaus iki 4 000
EUR išmoką, skirtą būtinosioms išlaidoms padengti. Ši išmoka bus
vienkartinė ir išmokama pateikus patirtų išlaidų įrodymus.
21.         Pagal Reglamento (EB)
Nr. 1927/2006 3 straipsnį prie paraiškoje nurodytų EGF paramai
įgyvendinti skirtų lėšų priskiriama parengiamoji, valdymo
ir kontrolės veikla, taip pat informavimas ir viešinimas.
22.         Italijos valdžios
institucijų nurodytos prie individualių poreikių pritaikytos
paslaugos – tai aktyvios darbo rinkos priemonės, priskiriamos prie
tinkamų finansuoti veiksmų, apibrėžtų Reglamento (EB)
Nr. 1927/2006 3 straipsnyje. Italijos valdžios institucijų
skaičiavimu, bendros sąnaudos sudaro 5 676 115 EUR, iš
kurių prie individualių poreikių pritaikytoms paslaugoms skirtos
lėšos – 5 458 115 EUR, o EGF paramai įgyvendinti skirtos
lėšos – 218 000 EUR (3,84 proc. visos sumos). Bendra iš EGF
prašomos paramos suma yra 3 689 474 EUR (65 proc. visų
išlaidų).
 Veiksmai || Numatytas remtinų darbuotojų skaičius || Numatytos išlaidos vienam remtinam darbuotojui (EUR) || Bendros išlaidos (bendras EGF ir nacionalinis finansavimas), (EUR)** 
 Prie individualių poreikių pritaikytos paslaugos (Reglamento (EB) Nr. 1927/2006 3 straipsnio pirma pastraipa) 
 Profesinis orientavimas ir įgūdžių vertinimas (Orientamento professonale e bilancio delle competence) || 613 || 470 || 288 232 
 Papildomos paslaugos (Servizi di accompagnamento) || 282 || 351 || 98 982 
 Pagalba siekiant įsidarbinti tame pačiame sektoriuje ir pagalba ieškant darbo (Outplacement e assistenza alla ricerca attiva) || 815 || 655 || 534 115 
 Profesinis rengimas ir įgūdžių tobulinimas (Voucher formativo / formazione professionalizzante ) || 839 || 2 171 || 1 821 488 
 Pouniversitetinės studijos (Voucher fruizione di master) || 15 || 6 000 || 90 000 
 Verslumo skatinimas (Assistenza all'autoimprenditorialità) || 319 || 421 || 134 200 
 Parama verslui steigti (Bonus per la creazione di impressa) || 17 || 5 000 || 85 000 
 Kuravimas sugrįžus į darbo rinką (accompagnamento al lavoro) || 282 || 264 || 74 448 
 Įdarbinimo išmoka (Incentivo all'assunzione) || 123 || 5 724 || 704 000 
 Išmokos specialioms išlaidoms padengti (Voucher di conciliazione) || 159 || 815 || 129 650 
 Darbo paieškos išmoka (indennità per la ricerca attiva) || 773 || 1 894 || 1 464 000 
 Su gyvenamosios vietos keitimu susijusių išlaidų padengimas (Bonus per la mobilità territoriale) || 9 || 3 778 || 34 000 
 Prie individualių poreikių pritaikytos paslaugos – tarpinė suma ||   || 5 458 115 
 EGF paramai įgyvendinti skirtos lėšos (Reglamento (EB) Nr. 1927/2006 3 straipsnio trečia pastraipa) 
 Parengiamoji veikla ||   || 21 800 
 Valdymas ||   || 94 200 
 Informavimas ir viešinimas ||   || 30 000 
 Kontrolės veikla ||   || 72 000 
 EGF paramai įgyvendinti skirtos lėšos – tarpinė suma ||   || 218 000 
 Bendros numatytos išlaidos ||   || 5 676 115 
 EGF parama (65 proc. visų išlaidų) ||   || 3 689 474 
(*) Kad būtų išvengta
dešimtųjų dalių, numatytos išlaidos vienam darbuotojui buvo
suapvalintos. Tačiau suapvalinimas neturi įtakos bendrai kiekvienos
priemonės išlaidų sumai, kuri išlieka tokia, kokia nurodyta Italijos
pateiktoje paraiškoje.
(**)      Bendra suma netiksli dėl suapvalinimo. 
23.         Italija patvirtina, kad
aprašytos priemonės papildo iš struktūrinių fondų
finansuojamus veiksmus ir kad bus išvengta dvigubo finansavimo.
Data (-os), kada
nukentėjusiems darbuotojams pradėta arba planuojama pradėti
teikti prie individualių poreikių pritaikytas paslaugas
24.         Prie individualių
poreikių pritaikytas paslaugas, skirtas nukentėjusiems darbuotojams
ir įtrauktas į suderintą priemonių paketą, kurį
siūloma bendrai finansuoti iš EGF, Italija pradėjo teikti 2012 m.
kovo 15 d. Todėl ši data laikoma laikotarpio, kuriuo iš EGF gali
būti skiriama parama, pradžia.
Konsultacijų su socialiniais
partneriais tvarka
25.         Kaip numatyta
nacionalinės teisės aktuose, 18 pastraipoje nurodytos diskusijos su
profesinėmis sąjungomis dėl išskirtinės
administracinės procedūros valdymo vyko Ekonominės plėtros
ministerijoje. 
26.         Kaip vadovaujančioji
institucija, Darbo ministerija skatino naudotis EGF, siekiant stiprinti jau
esamas aktyvios darbo rinkos politikos priemones. 2011 m. spalio 26 d.
ir 2011 m. lapkričio 24 d. vyko informaciniai susitikimai
dėl EGF paramos skyrimo kriterijų ir darbuotojų galimybių
ją gauti. Susitikimuose profesinės sąjungos aktyviai
pritarė minčiai prašyti EGF paramos. Siekiant paremti atleistus
darbuotojus ir skirti jiems prie dabartinių individualių poreikių
pritaikytas priemones, buvo itin naudinga į planavimo etapą
įtraukti profesines sąjungas, visų pirma vietos lygmeniu. Šiuo
tikslu 2012 m. sausio 21 d. ir gegužės 29 d.
Ekonominės plėtros ministerijoje buvo surengti du nacionalinio
lygmens posėdžiai, o 2012 m. balandžio 12 d. – susitikimas
techniniais klausimais Darbo ministerijoje.
27.         Italijos valdžios institucijos
patvirtino, kad buvo laikytasi nacionalinės ir ES teisės aktuose
nustatytų su kolektyviniu atleidimu susijusių reikalavimų.
Informacija apie veiksmus, kurie yra
privalomi pagal nacionalinės teisės aktus arba kolektyvines sutartis
28.         Atsižvelgdamos į
Reglamento (EB) Nr. 1927/2006 6 straipsnyje nustatytus kriterijus,
Italijos valdžios institucijos savo paraiškoje:
·      patvirtino, kad EGF finansinė parama nepakeičia
priemonių, kurias įmonės privalo taikyti pagal nacionalinės
teisės aktus arba kolektyvines sutartis;
·      įrodė, kad veiksmais parama teikiama atskiriems darbuotojams
ir nenaudojama įmonėms arba sektoriams restruktūrizuoti;
·      patvirtino, kad nurodytiems tinkamiems finansuoti veiksmams neteikiama
pagalba pagal kitas ES finansines priemones.
Valdymo ir kontrolės sistemos 
29.         Italija nurodė Komisijai,
kad EGF finansinė parama bus valdoma taip: Ministerio del Lavoro e delle
Politiche Sociali – Direzione Generale per le Politiche Attive e Passive del
Lavoro (MLPS – DG PAPL) bus vadovaujančioji, tvirtinančioji ir audito
institucija (MLPS – DG PAPL Ufficio A – vadovaujančioji institucija; MLPS
– DG PAPL Ufficio B – tvirtinančioji institucija ir MLPS – DG PAPL Ufficio
C – audito institucija). Tarpinės vadovaujančiosios institucijos
įstaigos bus aštuonių regionų (t. y. Emilijos–Romanijos,
Lacijaus, Lombardijos, Pjemonto, Toskanos, Umbrijos, Veneto ir Sicilijos)
valdžios institucijos.
Finansavimas
30.         Remiantis Italijos paraiška,
siūloma EGF parama suderintam prie individualių poreikių
pritaikytų paslaugų paketui (įskaitant EGF įgyvendinimo
išlaidas) yra 3 689 474 EUR, o tai sudaro 65 proc.
visų išlaidų. Komisijos siūlomas asignavimas iš Fondo
pagrįstas Italijos pateikta informacija.
31.         Atsižvelgdama į
didžiausią galimą EGF finansinės paramos sumą pagal
Reglamento (EB) Nr. 1927/2006 10 straipsnio 1 dalį, taip
pat į asignavimų perskirstymo mastą, Komisija siūlo visai
minėtai sumai, skirtinai pagal finansinės programos 1a išlaidų
kategoriją, mobilizuoti EGF lėšas.
32.         Skyrus siūlomą
finansinės paramos sumą, EGF liks daugiau nei 25 proc. numatytos
didžiausios metinės sumos, kurią galima skirti asignavimams per
paskutinius keturis metų mėnesius, kaip reikalaujama pagal Reglamento
(EB) Nr. 1927/2006 12 straipsnio 6 dalį.
33.         Teikdama šį
pasiūlymą mobilizuoti EGF lėšas, Komisija pradeda
supaprastintą trišalę procedūrą pagal 2006 m.
gegužės 17 d. Tarpinstitucinio susitarimo 28 punktą, kad poreikį
panaudoti EGF lėšas ir reikalingą sumą suderintų su abiem
biudžeto valdymo institucijomis. Komisija ragina tą biudžeto valdymo
instituciją, kuri pirmoji tinkamu politiniu lygmeniu susitars dėl
lėšų mobilizavimo pasiūlymo projekto, pranešti kitai biudžeto
valdymo institucijai ir Komisijai apie savo ketinimus. Jeigu viena iš
dviejų biudžeto valdymo institucijų tam nepritars, bus rengiamas
oficialus trišalis susitikimas.
34.         Komisija atskirai pateikia
lėšų perkėlimo prašymą, siekdama į 2013 m.
biudžetą įtraukti specialiuosius įsipareigojimų
asignavimus, kaip nurodyta 2006 m. gegužės 17 d.
Tarpinstitucinio susitarimo 28 punkte.
Mokėjimų asignavimų
šaltiniai 
35.         Asignavimai iš EGF biudžeto
eilutės bus naudojami pagal šią paraišką reikalingai 3 689 474 EUR
sumai padengti.
Pasiūlymas
EUROPOS PARLAMENTO IR TARYBOS SPRENDIMAS
dėl Europos prisitaikymo prie
globalizacijos padarinių fondo lėšų mobilizavimo pagal 2006 m.
gegužės 17 d. Europos Parlamento, Tarybos ir Komisijos
tarpinstitucinio susitarimo dėl biudžetinės drausmės ir patikimo
finansų valdymo 28 punktą (Italijos paraiška „EGF/2011/016 IT/Agile“)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo,
atsižvelgdami į 2006 m. gegužės
17 d. Europos Parlamento, Tarybos ir Komisijos tarpinstitucinį
susitarimą dėl biudžetinės drausmės ir patikimo
finansų valdymo[7],
ypač į jo 28 punktą,
atsižvelgdami į 2006 m. gruodžio 20 d. Europos
Parlamento ir Tarybos reglamentą (EB) Nr. 1927/2006,
įsteigiantį Europos prisitaikymo prie globalizacijos padarinių
fondą[8],
ypač į jo 12 straipsnio 3 dalį,
atsižvelgdami į Europos Komisijos
pasiūlymą[9],
kadangi:
(1)       Europos prisitaikymo prie
globalizacijos padarinių fondas (toliau – EGF) įsteigtas teikti
papildomą paramą darbuotojams, atleistiems iš darbo dėl su globalizacija
susijusių esminių pasaulio prekybos sistemos struktūrinių
pokyčių, ir padėti jiems vėl integruotis į darbo
rinką;
(2)       EGF taikymo sritis buvo
išplėsta – nuo 2009 m. gegužės 1 d. iki 2011 m.
gruodžio 30 d. buvo galima teikti paramos darbuotojams, atleistiems iš
darbo dėl tiesioginio pasaulinės finansų ir ekonomikos
krizės poveikio, paraiškas;
(3)       2006 m. gegužės 17 d.
tarpinstituciniame susitarime numatyta galimybė mobilizuoti EGF
lėšas, neviršijant viršutinės metinės 500 mln. EUR
ribos;
(4)       2011 m. gruodžio 30 d.
Italija pateikė paraišką mobilizuoti EGF lėšas dėl
darbuotojų atleidimo iš įmonės „Agile S.r.l.“ ir ją
papildė iki 2012 m. spalio 2 d. pateikdama papildomos
informacijos. Ši paraiška atitinka finansinės paramos sumai nustatyti
taikomus reikalavimus, kaip nustatyta Reglamento (EB) Nr. 1927/2006 10 straipsnyje.
Todėl Komisija siūlo mobilizuoti 3 689 474 EUR sumą;
(5)       todėl EGF lėšos
turėtų būti mobilizuotos finansinei paramai pagal Italijos
pateiktą paraišką suteikti,
PRIĖMĖ ŠĮ
SPRENDIMĄ:
1 straipsnis
2013 finansinių metų Europos
Sąjungos bendrajame biudžete Europos prisitaikymo prie globalizacijos
padarinių fondo (EGF) lėšos mobilizuojamos siekiant skirti 3 689 474
EUR įsipareigojimų ir mokėjimų asignavimų sumą.
2 straipsnis
Šis sprendimas skelbiamas Europos
Sąjungos oficialiajame leidinyje.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
[1]               OL C 139, 2006 6 14, p. 1.
[2]               OL L 406, 2006 12 30, p. 1.
[3]               Laikantis Reglamento (EB) Nr. 1927/2006 3 straipsnio
trečios pastraipos nuostatų.
[4]               Assinform, Italijos informacinių ir
ryšių technologijų asociacija (www.assinform.it).
[5]               COM(2010) 685 galutinis.
[6]               Regione Emilia-Romagna – Direzione Regionale Cultura,
Formazione e Lavoro – Servizio Lavoro,
Regione Lazio – Direzione Regionale Formazione e Lavoro – Dipartimento
Programmazione Economica e Sociale, Regione Lombardia – Direzione Generale
Occupazione e Politiche del Lavoro – Unità organizzativa Lavoro – Struttura
Tutela del lavoro e interventi per il reimpiego, Regione Piemonte – Direzione
Istruzione, Formazione Professionale e Lavoro - Settore Politiche per
l'Occupazione e per la Promozione dello Sviluppo Locale, Regione Siciliana –
Assessorato Regionale della Famiglia, delle Politiche Sociali e del Lavoro –
Dipartimento Lavoro; Regione Toscana – Direzione Generale Competitività del
Sistema Regionale e Sviluppo delle Competenze – Settore Lavoro, Regione Umbria
– Direzione Regionale Programmazione, Innovazione e Competitività dell'Umbria –
Ambito di Coordinamento: Impresse e Lavoro and Regione Veneto – Direzione
Lavoro.
[7]               OL C 139, 2006 6 14, p. 1.
[8]               OL L 406, 2006 12 30, p. 1.
[9]               OL C […], […], p. […].